Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ... -ны өдөр хот

# МӨНГӨН ЗЭЭЛИЙН ҮЙЛ АЖИЛЛАГААГ ЗОХИЦУУЛАХ

# ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Мөнгөн зээлийн үйл ажиллагааг зохицуулах тухай хуулийн 16 дугаар зүйлийн 16.2 дахь хэсгийн “журмыг хууль зүйн асуудал эрхэлсэн Засгийн газрын гишүүн батална” гэснийг “харилцааг Цагдаагийн албаны тухай хуулийн 61 дүгээр зүйлийн 61.6-д заасан журмаар зохицуулна.” гэж өөрчилсүгэй.

2 дугаар зүйл.Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Мөнгөн зээлийн үйл ажиллагааг зохицуулах тухай хуульд өөрчлөлт оруулах тухай хуулийн төслийн талаар

 Монгол Улсын Их Хурлаас 2022 онд барьцаалан зээлдүүлэх журмаар олгох мөнгөн зээлийн үйл ажиллагаа эрхлэх хуулийн этгээд, мөнгөн зээлийн үйл ажиллагааг байнга, ашиг олох зорилгоор эрхлэх иргэнийг бүртгэх, хяналт тавих, тэдгээрээс олгох зээлийн хүүгийн дээд хэмжээг тогтоох, зээл, түүний хүүг төлөх болон мөнгөн зээлийн үйл ажиллагаанд хэрэглэгчийн эрх, хууль ёсны ашиг сонирхлыг хамгаалах зорилгоор Мөнгөн зээлийн үйл ажиллагааг зохицуулах тухай хуулийг баталсан болно.

 Уг хуулийг батлах үндэслэл, шаардлагад гэмт хэрэг, зөрчлийн улмаас алдагдсан эд зүйлсийг барьцаалан зээлдүүлэх газарт барьцаалуулан мөнгөн хэлбэрт шилжүүлж гэмт хэрэг, зөрчлийн ул мөрийг арилгах тохиолдол гарч байгааг шийдвэрлэх зорилгоор Цагдаагийн байгууллагаас холбогдох мэдээллийн сан үүсгэн мөнгөн зээлийн үйл ажиллагаа эрхлэгч тус санд бүртгэгдсэн эд зүйлсийг барьцаанд авахгүй байх тухай зохицуулалтыг Мөнгөн зээлийн үйл ажиллагааг зохицуулах тухай хуулийн 16 дугаар зүйлд тусгасан болно.

 Гэтэл Мөнгөн зээлийн үйл ажиллагааны тухай хуулийн 16.2 дахь хэсэгт заасан санг ажиллуулах тухай журам одоо хүртэл батлагдаагүй байна. Энэ нь Цагдаагийн албаны тухай хуулийн 61 дүгээр зүйлд заасан цагдаагийн байгууллага үйл ажиллагаандаа хөтлөх мэдээллийн сүлжээ, сангийн талаарх зохицуулалттай давхардсан байгаатай холбоотой юм. Цагдаагийн албаны тухай хуулийн 61 дүгээр зүйлийн 61.6 дахь хэсэгт “Энэ хуулийн 61.1.19-д зааснаас бусад мэдээллийн санд мэдээлэл цуглуулах, шалгах, үнэлэн шинжлэх, ашиглах, шилжүүлэх, хүлээн авах, хуваарилах, үр дүнг тооцох, лавлагаа өгөх журмыг дотоод хэргийн асуудал эрхэлсэн Засгийн газрын гишүүн батална.” гэж заасны дагуу батлагдсан журмаар холбогдох харилцааг зохицуулж байгаа тул дахин журам гаргах шаардлагагүй юм.

 Иймд Мөнгөн зээлийн үйл ажиллагааг зохицуулах тухай хуулийн 16.2 дахь хэсэгт заасан журам батлах эрх олгосон заалтыг Цагдаагийн албаны тухай хуульд заасан журмаар зохицуулахаар өөрчлөн найруулж, Цагдаагийн албаны тухай хуулийн 61 дүгээр зүйлд “гэмт хэрэг, зөрчлийн улмаас алдагдсан эд зүйлсийн сан”-тай байх нэмэлтийг тусгах замаар хууль хоорондын давхардлыг арилгах хуулийн төсөл боловсруулав.